EXPUNERE DE MOTIVE

1. CONTEXTUL PROPUNERII

• Motivele și obiectivele propunerii

Eurostat a elaborat statistici agricole europene privind agricultura UE timp de decenii. În prezent, acestea acoperă următoarele aspecte: structura fermelor, conturile economice pentru agricultură, producția animalieră și vegetală, agricultura ecologică, prețurile agricole, pesticidele, nutrienții și alte aspecte de agromediu. Principalul obiectiv constă în a monitoriza și a evalua politica agricolă comună (PAC) și alte politici importante ale UE, precum și în a sprijini procesul de elaborare a politicilor.

Aceste colectări de date au fost evaluate în 2016 și s-a constatat că au nevoie de o actualizare pentru a ține seama de schimbările din agricultură, PAC și alte politici conexe ale UE. „Strategia privind statisticile agricole în perspectiva anului 2020 și ulterior” este un program major de modernizare a statisticilor agricole ale Uniunii Europene, derulat de Comisia Europeană în strânsă cooperare cu statele membre. Strategia este sprijinită de Comitetul Sistemului Statistic European și face parte din Programul privind o reglementare adecvată și funcțională (REFIT), al cărui scop este raționalizarea și îmbunătățirea Sistemului european de statistici agricole (SESA). Strategia urmează, de asemenea, recomandările internaționale, cum ar fi orientările privind raportarea emisiilor de gaze cu efect de seră publicate de Grupul interguvernamental privind schimbările climatice și standardele Organizației Națiunilor Unite pentru Alimentație și Agricultură, și pune în aplicare Strategia globală a ONU pentru a îmbunătăți statisticile agricole și rurale.

Agricultura este un sector relativ mic din punct de vedere economic, dar acoperă aproape jumătate din suprafața terestră a UE și furnizează cea mai mare parte a alimentelor acesteia, asigurând atât securitatea, cât și siguranța alimentară. Aceasta are un impact major asupra schimbărilor climatice și a mediului și multe comunități rurale depind de agricultură. UE are nevoie de cele mai exacte informații în acest domeniu pentru a concepe politici care să aducă beneficii tuturor cetățenilor Europei prin alocarea bugetului substanțial al PAC și al măsurilor conexe în cel mai eficient și mai eficace mod la nivelul mai multor dimensiuni. În plus, agricultura se află în centrul Comunicării Comisiei privind Pactul verde european, în special al Strategiei sale „De la fermă la consumator”.

Performanța sectorului agricol, în ansamblu, poate fi evaluată prin includerea informațiilor privind variațiile de volum și de preț pentru bunurile și serviciile agricole în cadrul unei structuri contabile. În acest scop, conturile economice pentru agricultură (CEA) furnizează un set de date comparabile care oferă principalilor utilizatori informații importante la nivel macroeconomic, în special Direcției Generale Agricultură și Dezvoltare Rurală (DG AGRI) din cadrul Comisiei.

Fiind un cont satelit al Sistemului european de conturi (SEC 2010), CEA urmează îndeaproape metodologia pentru conturile naționale. Cu toate acestea, elaborarea conturilor economice pentru agricultură necesită formularea unor reguli și metode adecvate. În conformitate cu metodologia actuală, statele membre furnizează Eurostat conturile economice naționale și regionale pentru agricultură încă din 2000. În 2004, Regulamentul (CE) nr. 138/2004 al Parlamentului European și al Consiliului din 5 decembrie 2003 privind conturile economice pentru agricultură în cadrul Comunității a intrat în vigoare și a formalizat partea aferentă conturilor economice la nivel național; de atunci, acesta a fost modificat de șase ori. Totuși, conturile la nivel regional nu au fost incluse în regulament, dar au continuat să fie transmise periodic de aproape toate statele membre în temeiul unui acord tacit. Această situație nu este optimă, deoarece statisticile acoperite de acordul tacit nu fac parte în mod oficial din CEA și nu există obligații sau garanții pentru transmiterea lor. Astfel, întrucât sunt statistici mature importante, conturile economice regionale pentru agricultură ar trebui să fie formalizate prin includerea lor în Regulamentul privind CEA. Aceasta este singura modalitate de a asigura calitatea lor. Curtea de Conturi Europeană a identificat acest aspect în Raportul său special SR 01/2016, recomandând formalizarea conturilor economice regionale pentru agricultură. Comisia a acceptat această constatare.

În același Raport special SR 01/2016, a fost identificată, de asemenea, o lipsă de raportare cu privire la calitatea CEA. Începând cu anul 2016, Eurostat a pus în aplicare această recomandare, iar rapoartele privind calitatea CEA au fost furnizate de statele membre ale UE (cu foarte puține excepții) începând cu 2019, cu referire la cerințele de la articolul 12 alineatul (2) din Regulamentul (CE) nr. 223/2009. Totuși, articolul 12 prevede includerea specifică a cerințelor de raportare cu privire la calitate în legislația sectorială, ceea ce permite definirea modalităților, a structurii, a periodicității și a indicatorilor de evaluare ai rapoartelor de calitate, în plus față de termenele de transmitere a datelor. În prezent, modalitățile exacte de raportare cu privire la calitate sunt doar informale și, prin urmare, ar trebui să fie formalizate în conformitate cu aceste cerințe existente din Regulamentul (CE) nr. 223/2009.

În cele din urmă, pentru CEA, statele membre transmit, pentru datele de la nivel național, datele estimate în prima etapă (cu termen-limită în luna noiembrie din anul de referință n), datele estimate în a doua etapă (cu termen-limită în luna ianuarie din anul n+1) și datele finale (cu termen-limită în luna septembrie din anul n+1). Datele estimate în a doua etapă urmează prea curând după cele din prima etapă pentru o îmbunătățire optimă a calității, prin urmare, termenele de transmitere a datelor estimate în a doua etapă ar trebui să fie relaxate cu 2 luni, de la sfârșitul lunii ianuarie până la sfârșitul lunii martie a anului următor anului de referință.